“Waleh-waleh punapa sejatosipun kula punika Patih Tambakbaya saking Negari Keling. Kula kadhawuhan Ratu Gusti kula kagem nyobi kaluhuran budinipun kawula Paduka, kanthi masang bokor kencana ing satengahe margi Kutharaja Wiratha. Ugi kula kadhawuhan mangertosi kados pundi Paduka paring pengadilan menawi wonten kawulanipun ingkang wantun mendhet bokor basangan lan isen-isenipun. Sedaya punika katindakaken amargi Ratu Gusti kula kepengin bebesanan kalian Sang Prabu Putri kanthi njodhohaken putrinipun Kusuma Ayu Dewi Wahdi pikantuk putra Paduka pun Pangeran Jaka Patohan. Saksampunipun dangu kula tengga pranyata mboten wonten kawula Paduka ingkang wantun mendhet bokor basangan, kula niyat badhe mendhet wangsul bokor saisinipun. Dumadakan wonten kuda negar santer sanget ngantos meh nubruk kula. Ngertos-ngertos penunggangipun mandhap ngidak bokor kencana ngantos peyok ringsek lan tanganipun njorokaken kula ngantos dhawah kelumah. Pramila kula nyuwun pengadilan, kaukuma nem-neman kurang ajar punika,” ature Patih Tambakbaya. “Mangke rumiyin, Ki Sanak Patih Tambakbaya kala wau Panjenengan ngendika bilih Ratu Gusti Ndika ngersakake badhe njodhohaken putrinipun kaliyan putra kula Pangeran Jaka Patohan. Menapa Ki Patih inggih sampun pirsa larenipun Pangeran Jaka Patohan?” pandangune Prabu Putri.